b'\n_START_ARTICLE_\nPanzerkampfwagen I\n_START_SECTION_\nSuunnittelu\n_START_PARAGRAPH_\nSuunnitelma kevyest\xc3\xa4 viiden tonnin vaunusta tilattiin jo 1932 Rheinmetallilta, Kruppilta, Henschelilta, MANilta ja Daimler-Benzilt\xc3\xa4. Prototyypit tilattiin 1933 ja Kruppin suunnitelma hyv\xc3\xa4ksyttiin. Vaunu sai huomiota her\xc3\xa4tt\xc3\xa4m\xc3\xa4tt\xc3\xb6m\xc3\xa4n nimen Landwirtschaftlicher Schlepper, maataloustraktori. Piirustukset perustuivat brittil\xc3\xa4iseen Carden-Lloyd Mk. IV:iin, joita oli salaa ostettu kaksi Neuvostoliitosta. Kruppin malliin lis\xc3\xa4ttiin viel\xc3\xa4 Daimler-Benzin torni._NEWLINE_Panzerkampfwagen IA -mallissa oli 57 hevosvoiman Kruppin M305 4-sylinterinen moottori, joka antoi huippunopeudeksi 37 km/h hyv\xc3\xa4ss\xc3\xa4 maastossa ja 145 km toimintas\xc3\xa4teen. IB-mallissa oli 100 hevosvoiman kuusisylinterinen Maybach NL38TR. Kuten kaikissa saksalaispanssareissa, moottorit olivat bensiinik\xc3\xa4ytt\xc3\xb6isi\xc3\xa4. Panzerkampfwagen IA (Sd.Kfz. 101) painoi 5,3 tonnia ja siin\xc3\xa4 oli 15 mm panssarointi. Aseistuksena oli ainoastaan kaksi 7,92 mm konekiv\xc3\xa4\xc3\xa4ri\xc3\xa4._NEWLINE_Huhtikuussa 1934 valmistettiin 15 vaunua, jotka esiteltiin Hitlerille. Varsinainen tuotanto alkoi hein\xc3\xa4kuussa 1934. Parannetun mallin valmistus jatkui elokuussa 1935._NEWLINE_Panzer I toimi esikuvana Panzerkampfwagen II -vaunulle ja alustana monenlaisilla panssarihaupitseille ja ilmatorjunta-ajoneuvoille. Niit\xc3\xa4 rakennettiin yli 1\xc2\xa0500 ennen kuin tuotanto p\xc3\xa4\xc3\xa4ttyi 1941.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPanzer I:t\xc3\xa4 kokeiltiin taistelutilanteessa Espanjan sis\xc3\xa4llissodassa 1936, jossa 106 vaunua palveli Condor-legioonassa. Vaunu osoittautui tehottomaksi ja sen aseistus kehnoksi ja tasavaltaisten neuvostoliittolaisia T-26- ja BT-5-vaunuja huonommaksi. Viimeist\xc3\xa4\xc3\xa4n 1938 k\xc3\xa4vi selv\xc3\xa4ksi, ettei vaunusta olisi taisteluk\xc3\xa4ytt\xc3\xb6\xc3\xb6n, mink\xc3\xa4 j\xc3\xa4lkeen siit\xc3\xa4 aiottiin vaunua jalkav\xc3\xa4en tukeen ja tiedusteluun._NEWLINE_Panzer I oli viel\xc3\xa4 k\xc3\xa4yt\xc3\xb6ss\xc3\xa4 toisen maailmansodan alkaessa. Vaunu oli tarkoitus korvata Panzerkampfwagen III -vaunulla, mutta tuotannon viivytysten vuoksi Panzer I oli viel\xc3\xa4 p\xc3\xa4\xc3\xa4kalustona It\xc3\xa4vallan ja T\xc5\xa1ekkoslovakian miehityksiss\xc3\xa4. Sit\xc3\xa4 k\xc3\xa4ytettiin my\xc3\xb6s Ranskan valtauksessa. My\xc3\xb6hemmin vaunuja k\xc3\xa4ytettiin partiointiin ja koulutukseen. Vuonna 1940 kaikki muunnettiin aseettomiksi ammuskuljetusvaunuiksi._NEWLINE_Suomessa Panzer I -vaunuja k\xc3\xa4ytettiin jatkosodan aikana Uhtualla, jonne saksalainen sotilasjohto oli l\xc3\xa4hett\xc3\xa4nyt suomalaisten tueksi kevyen panssarikomppanian, 3./Panzer-Abteilung 40:n._NEWLINE_Unkari k\xc3\xa4ytti my\xc3\xb6s muutamia vaunuja koulutustarkoituksiin. Kiinan kansalliset joukot ostivat 15 Panzer IA -vaunua, joita k\xc3\xa4ytettiin Kiinan sis\xc3\xa4llissodassa.'